Rune Lund (EL), 2005-03-02:
Men det skal være stipendier til visse nøje udvalgte udenlandske studerende, så det, man gør, er altså, at man indfører brugerbetaling og giver nogle stipendier til eliten.
Det er jo meget naturligt, i hvert fald for regeringen, for regeringen vil jo gerne have, at danske uddannelser skal konkurrere på det globale uddannelsesmarked, og disse lovforslag er en helt naturlig følge heraf.
Det ene lovforslag handler om at opkræve fuld brugerbetaling for udenlandske studerende, der ikke er omfattet af udvekslingsaftaler og lignende, altså de op til 15 pct. udenlandske studerende, som uddannelsesstederne har kunnet optage indtil nu.
Jeg kunne egentlig godt i den forbindelse tænke mig at høre, om ministeren er enig med sin kollega, videnskabsminister Helge Sander, der i mandagens Berlingske Tidende uden i øvrigt at dokumentere det angriber universiteterne for at misbruge mulighederne for at optage udenlandske studerende.
Videnskabsministeren sagde: »Rygterne vil vide, at nogle videregående uddannelser har fyldt nogle klasser op med dårlige udenlandske studerende for at få taxameterpenge.
Det er ikke noget, jeg vil bede mine embedsmænd om at undersøge, for vi sikrer os nu mod, at systemet kan misbruges ved at indføre brugerbetaling og giver stipendier til de allerklogeste.«
Og har ministeren mere viden end sin kollega på området?
Det kunne jeg egentlig godt tænke mig at få et svar på.
De to lovforslag betyder færre udenlandske studerende på de danske uddannelser.
Det er den naturlige konsekvens af, at man indfører brugerbetaling, og dermed får vi færre impulser, mindre udveksling, mindre inspiration og mindre internationalisering.
Det er kedeligt, og det viser faktisk regeringens meget snævre syn på uddannelse: Man ønsker eliten, som til gengæld skal have nogle stipendier, og kun udenlandske studerende, der kan betale, skal have lov til at komme til fadet.
For os i Enhedslisten handler uddannelse faktisk om mere end blot det, hvilket arbejde man skal have.
Det handler også om dannelse, det handler om at kunne forstå og overskue sin egen virkelighed, og det handler om at være en del af det samfund, man er en integreret del af.
Uddannelse handler også om at kunne fungere sammen med andre mennesker.
Uddannelse handler også om demokrati, om hvordan samfundet er skruet sammen, om hvordan man får indflydelse og om selv at have mulighed for at få indflydelse på sin egen hverdag.
Uddannelse handler kort sagt om, at vi alle sammen skal være hele mennesker.
I en verden, som hele tiden ændrer sig, hvor nye teknologier springer frem og ændrer hverdagen og arbejdsmarkedet i den verden, vi lever i, er det vigtigt, at vi bliver i stand til at udvikle os hele tiden.
Derfor kan uddannelse ikke kun handle om at blive klar til et job, især når det job kan risikere at være forældet om 5 år eller endnu kortere tid.
Lovforslagene handler om at give stipendier til en lille, udvalgt gruppe af udenlandske studerende fra nøje udvalgte lande og nøje udvalgte studieretninger, og sammen med brugerbetalingen vil det betyde færre udenlandske studerende på de danske uddannelser, færre impulser, mindre udveksling og mindre inspiration.
Lovforslagene hæmmer og skader altså internationaliseringen af det danske uddannelsessystem, og derfor kan vi i Enhedslisten ikke støtte dem.